‘સાધના’નો દરેક અંક નવો ઉત્સાહ લઈને બહાર પડતો, પણ ‘સાધના’ માટે નવાં સંકટો લાવીને, ‘સાધના’ એકમાત્ર અખબાર હતું, જેમાં દેશવ્યાપી સત્યાગ્રહના વિગતવાર સમાચારો છેવટ સુધી છપાતા રહ્યા. ગુજરાતની મોરચા સરકારનું પતન થયું એ પછીના બીજે જ દિવસે ‘સાધના’ના તંત્રી શ્રી વિષ્ણુભાઈ પંડ્યાની ધરપકડ થઈ. અવારનવાર ‘સાધના પ્રકાશન’ મુદ્રણાલય પર દરોડા પરવા લાગ્યા. નરી દંડાશાહીનો ઉપયોગ શરૂ થયો. છતાંય ‘સાધના’ જીવતું રહ્યું. ‘સાધના પ્ર. મુદ્રણાલય’ જપ્ત કરવાની નોટિસો આવતી જ રહી. ‘સાધના’ના એક માર્ગદર્શક ટ્રસ્ટી શ્રી લક્ષ્મણરાવજી ઇનામદાર (વકીલ સાહેબ) ભૂગર્ભમાં હોઈ તેમને નોટિસ બજાવી શકાતી નહોતી. ગુજરાતનાં અને મહારાષ્ટ્રનાં અખબારોમાં નોટિસ છાપી તેમને જાણ કરવામાં આવી.